Nogtans - Solidariteit WêreldSolidariteit Wêreld
Tuis › Begrond Dagstukkie › Nogtans
Dit is nie altyd vir 'n Christen maklik om "nogtans", of "ten spyte van" te sê en te leef nie. As 'n mens langdurige beproewinge moet deurstaan, toets dit 'n mens se langtermynverbintenis aan God. Dit is wat die toets van beproewing so moeilik maak. Jou hele geloof kom onder skoot. Alles is op die spel. Dit is 'n gewetensvraag wat elke mens voor God self moet antwoord. Kan ek voor, tydens en na 'n beproewing nog steeds "nogtans" sê?
Wat beteken dit as die Bybel ons leer van die belangrikheid van die woordjie "nogtans"? Daar is talle kere wat dit in die Bybel voorkom. Seker een van die bekendste gedeeltes kom voor in Habakuk 3:17-18.
Alhoewel die vyeboom nie sal bloei en aan die wingerdstokke geen vrug sal wees nie, die drag van die olyfboom sal teleurstel en die saailande geen voedsel oplewer nie, die kleinvee uit die kraal verdwyn en geen beeste in die stalle sal wees nie – nogtans sal ek jubel in die HERE, ek sal juig in die God van my heil."
Ek daarenteen …
Wat ons in Afrikaans met "nogtans" vertaal, word met twee woorde in die Hebreeus vertaal. Die een woord dui die persoonlike element aan. Dit sou vertaal kon word met "ek daarenteen". Dit wil sê, nogtans sal ék. Die tweede woord het die betekenis van "vasstaan of daarstel". Nogtans, of ten spyte van staan ek steeds vas. Beide kante is vir ons tot groot troos. God die Heilige Gees herinner ons aan God se beloftes en aan sy trou in alle omstandighede. Daarom kan 'n gelowige persoonlik self bely: "Nogtans".
Die Heilige Gees laat ons dit uitspreek omdat ons die nabyheid van die Here ervaar en die betroubaarheid van God se Woord onthou. Ook in hierdie baie moeilike tye van die pandemie wil die Heilige Gees ons nog steeds laat sê: "Nogtans". Nogtans hou ek aan die Here vas, want sy Heilige Gees herinner my aan sy getroue beloftes. Hy sal nie op sy Woord teruggaan nie. Hy sal doen wat Hy belowe het.
Die tweede betekenis van "nogtans" beklemtoon wat God vooraf vasgestel het. Nogtans kan ek geduldig wag en God se beloftes inwag, want God het dit so vasgestel. Vervat hierin is veral die Here Jesus Christus se kruisdood, sy opstanding en Hemelvaart, wat vasstaande gebeurtenisse is. God het dit vasgestel en dit enduit uitgevoer. Deur geloof en die inwoning van die Heilige Gees deel Christene in hierdie vastheid van Christus self. Nogtans, voltooi God sy bedoeling. Nogtans, bevestig God sy ewige liefdesbedoeling met ons.
Hou aan sê: "Nogtans"
Wil jy dalk tans moed opgee en inmekaar sak? Die Heilige Gees troos jou en laat jou weer sê: "Nogtans". Nogtans sal ek God loof, want God se werk is nog nie klaar nie. God is nog steeds besig om sy Woord getrou in stand te hou. Dit is daargestel en vas. Die Heilige Gees getuig in ons, om saam te stem en nogtans te sê: "Ons sal bly glo".
Dr. Wikus Buys, uitvoerende direkteur van Begrond – Die Instituut vir Christelike Grondslagstudies asook leraar verbonde aan die Gereformeerde Kerk Innesdal